**הסיפור של סופטרה**

[תגיות: תאילנד; 2003/2005; עבדות; חקלאות

מבוסס על ראיון של נציגות המוקד בכלא חדרה, 5.5.2005]

בקיץ 2003 הגיע סוכן של חברת כוח אדם לכפר שבו התגוררה סופטרה, ושאל אם יש אישה שדוברת אנגלית ויכולה לעבוד בחנות בישראל. סופטרה, שחשבה שעבודה בחנות תהיה קלה לאישה, החליטה לקבל את ההצעה. היא שילמה לחברה סכום של 30,000 באט (כ-7500$), באמצעות הלוואה שלקחה מהבנק ומאנשים אחרים, שהותירה אותה בחובות כבדים. היה עליה להחזיר 3% ריבית כל חודש. בשדה התעופה נאמר לה שבישראל תעבוד בעיסוי. מאחר שכבר שילמה את הכסף לא הייתה לה ברירה. מתאילנד יצאו היא ועוד שני גברים – אחד מהם היה גם הוא מיועד לעבודה ב"חנות", והשני לעבודה בחקלאות.

בנתב"ג פגשו אותה המעסיק הרשום בדרכונה ונציגת חברת כוח אדם. הם לקחו אותה למשרד החברה בתל-אביב, ואז למושב בנגב.

במושב עבדה סופטרה עד חודש מרץ 2004. היא עבדה בחממת עגבניות, 10-12 שעות ביום. לעתים סיימה לעבוד בשעה אחת או שתיים בלילה, לאחר שהחלה לעבוד בחמש או שש בבוקר. אם הייתה הזמנה מיוחדת לחו"ל, עבדו שעות ארוכות. סופטרה לא ידעה כמה בדיוק היא הרוויחה, כי הכסף נשלח ישירות לתאילנד, אבל הרוויחה כמה אלפי שקלים ושילמה את החוב שצברה.

הדרכון נלקח ממנה כשהגיעה לשדה התעופה, על ידי נציגת החברה. כשביקשה בשלב מאוחר יותר את הדרכון מהמעסיק, והוא הוציא את הדרכון ממגירה, צעק עליה "למה, את רוצה לברוח לי"? והכניס אותו בחזרה למגירה.

סופטרה פחדה לצאת ללא דרכון, אבל לעתים הלכה לקנות משהו או לבקר חברים. המעסיק אמר לה שמותר לה רק לאכול ולעבוד, אסור לה שיהיו לה בני זוג. סופטרה ראתה את המעסיק שולח עובדים שהרגיזו אותו בחזרה לתאילנד, בלי ליידע אותם. עובד אחד קיבל שכר נמוך מדי, ושאל את המעסיק איפה הכסף. המעסיק לא דיבר איתו שלושה ימים, ואז זימן אותו אליו, נתן לו את מזוודתו ושלח אותו לשדה התעופה. אותו עובד לא הספיק אפילו להיפרד מחבריו. זה גרם לעובדים האחרים לפחד מהמעסיק ולעשות כרצונו.

בחודש הראשון סופטרה עבדה בחקלאות. ואז המעסיק התחיל לקרוא לה למחסן, שם הוא החביא מיטה, קרוב לתקרה, שאיש לא יראה. הוא היה קורא לה למחסן, ודורש ממנה לעסות את גופו. המעסיק נתן לסופטרה ספר שבו מוסבר איך לעשות מאסאז', נתן לה שמן עיסוי, ואמר לה שאם תלמד מהספר לעשות מאסאז', היא תוכל להרוויח כסף רב. היא התחילה לעסות אותו עם הבגדים, אבל בתוך כמה שבועות הוא הסיר את בגדיו בהדרגה, עד שבסוף נותר מכוסה במגבת בלבד, שהסתירה את איבר מינו. סופטרה עיסתה את המעסיק פעמיים בשבוע. לעתים הייתה לו זקפה תוך כדי עיסוי, והוא ביקש ממנה לעסות את איבר מינו. לעתים גם ביקש ממנה להתפשט, אבל היא העמידה פנים שאיננה שומעת, שאיננה מבינה.

יום אחד ביקש ממנה המעסיק להתפשט כדי שהוא יעסה אותה. שמעה אותו מתחיל להתנשף ונלחצה. הוא אמר לה לבוא אליו אחרי העבודה, יחד עם עוד אישה שסופטרה תיארה כ"תאילנדית שהייתה שייכת למעסיק". הוא דרש משתי הנשים לבוא למחסן לשיעור מאסאז'. סופטרה הלכה לדבר עם אותה אישה תאילנדית, שאמרה שזה טוב, כי אם יעשו מאסאז' יקבלו עוד כסף, אבל סופטרה לא רצתה. עצם זה שהמעסיק אילץ אותה להתפשט ונגע בה גרם לה לתחושה שכבר נאנסה. היא אמרה למעסיק שהיא במחזור, ושלא תבוא. היא ניסתה להתחמק ולהעמיד פני חולה. המעסיק המשיך לבקש ממנה עיסויים, אבל רק פעם פעמיים בחודש. היא חשה שיחסו אליה התדרדר לאחר שהחלה לסרב לו. היא חששה לשמה הטוב, החלה לחשוש שהאנשים סביבה ידעו. סופטרה חשה מזוהמת, וחשה שעומדת לאבד את שפיות דעתה.

בפברואר 2004 החליטה להתקשר לחברת כוח האדם. היא דיברה עם עובדת החברה שאמרה שתביא תוך חודש מישהי להחליף אותה, ושתמצא עבורה מקום אחר. סופטרה התקשרה שוב אחרי חודש, ונציגת החברה ביקשה חודש נוסף.

המעסיק היה מלחיץ את כל העובדים, הציק להם, לא רק לה. אחד העובדים הרגיז אותו, ולכן שלח אותו לעבוד אצל מעסיק אחר, באותו מושב. סופטרה ראתה במעבר פתרון אפשרי, וביקשה לעבור למעסיק אחר. המעסיק שלח אותה לעבוד בחברה של מעסיק אחר, באותו מושב. היא עבדה חודש בחברה, ואחרי חודש המעסיק השני קיבל כמה תאילנדים חדשים, ולכן העביר אותה לעבוד במושב אחר, שם עבדה שלושה חודשים. לאחר שלושה חודשים ביקש אותה המעסיק הראשון בחזרה. סופטרה אמרה שאיננה רוצה, ולכן דיברה עם המעסיק השני, ושאלה אותו אם הוא יכול לנייד אותה מהמעסיק הראשון אליו באופן חוקי. היא התקשרה לחברת כוח האדם, ואמרה שמעוניינת לעבוד עם המעסיק השני. היא עבדה שלושה חודשים נוספים עם המעסיק השני, שגם נתן לה להחזיק בדרכונה. אבל אז המעסיק הראשון החל לדרוש אותה בחזרה בפראות, ובסוף נובמבר החליטה על דעת עצמה ללכת לחברת כוח האדם. היא באה עם מזוודותיה למשרד חברת כוח האדם. היא סיפרה לעובדת החברה כל מה שעבר עליה, וזו שלחה אותה להתייעץ עם עובדת בקונסוליה התאילנדית. העובדת בקונסוליה הציעה לסופטרה לקחת עורך דין וללכת למשטרה לספר על מה שהמעסיק עשה לה. סופטרה ביקשה מחברת כוח האדם לחפש מעסיק חדש עבורה, ושאלה מה יקרה אם תדווח למשטרה על המעסיק. נציגת החברה אמרה שתצטרך ימים שלמים לחקירות ולבתי משפט, ושאם היא תתבע את המעסיק, אף אחד אחר לא ירצה להעסיק אותה. לכן, סופטרה החליטה לא להתלונן, אם ימצאו לה מעסיק.

סופטרה עברה לעבוד במושב בעמק חפר. במקום המגורים שנתן לה המעסיק החדש חולדות גדולות טיפסו על הקירות, ומים דלפו מהשירותים לחדר. היא החליטה לחזור לחברת כוח האדם, אבל המעסיק הבטיח לה חדר חדש. העבודה אצלו הייתה קלה יחסית, בגידול פרחים. סופטרה שמעה שיבואו לעצור את חסרי האשרה והמעסיק נתן לה עותק של דרכון עם ויזה של אישה אחרת. אמר לה שאם המשטרה תבוא, שתציג לו את הצילום של הדרכון ותטען שהיא חוקית. היא נתנה למעסיק החדש את הדרכון כדי שייתן לה אשרה. מאז הדרכון נשאר אצלו. למעסיק היו שתי אשרות פנויות, אבל היו לו כבר שתי עובדות, והוא לא רצה יותר נשים אלא גברים, ולכן סירב לתת אשרה לסופטרה. למרות זאת, הוא שמר אצלו את הדרכון של סופטרה.

המעסיק החדש אמר לסופטרה שהוא אוהב אותה, צריך אותה, רוצה להתחתן איתה אבל החוק הישראלי מקשה עליו להתגרש מאשתו, וכל הזמן הציע לה כסף אם תסכים לקיים איתו יחסי מין. שלושה חודשים היא סירבה. היא אמרה לו שעליו לדאוג למשפחתו. הוא בא אליה מדי יום, שאל שוב ושוב. בסופו של דבר, ומאחר ששמעה שמהמשטרה עוצרת עובדים תאילנדים כל הזמן ופחדה משום שלא הייתה לה אשרה, אמרה שאם לו שאם הוא יתן לה אשרה היא תסכים. היא קיימה איתו יחסי מין שלוש פעמים בשביל האשרה. כל פעם שקיימה עימו יחסי מין דיממה. סופטרה לא סיפרה למעסיק החדש על מה שעשה לה המעסיק הראשון, אבל המעסיק ידע שעברה התעללות מינית, ככל הנראה משום ששמע מחברת כוח האדם.